
Papiamento na Aruba 


Papiamento na Aruba ta trata e desaroyo na Aruba di Papiamento, cual idioma a origina como idioma 
crioyo na e islanan ABC. 

Origen di Papiamento 

No tin pmeba concreto pa por bisa cu siguridad con e idioma a nace y na unda esaki a sosode. Pero for di e 
parti di historia di e colonizacion Spano, tin informacion cu e hiba e indjannan di e islanan aki tur hunto pa 
Hispaniola na inicio di siglo 16 y aya nan a sinja compronde y papia e idioma spano di e temponan ey, cu no 
tawata e castellano conoci awe como e idioma spano. Ojeda (‘El Caballero de la Virgen’) cu a yega e 
region aki y e islanan ABC na 1499 riba e di prome asina yama 'Viahes menores o Andaluces' di exploracion 
cu a sali for di Spana. El a casa cu yin di un Cacique di e region aki y a ser nombra Gobernador di un parti 
di e region cu el e descubri. Despues di no a logra stablece su mes como gobernador el a bolbe e isla 
Hispaniola unda el a muri sin por a finaliza e colonizacion cu el a inicia aki den nos region, cu a bolbe ser 
intenta e biaha aki for di e islanan ABC, pa medio di un Real Cedula decreta November 1525, den cual e 
Reynan Catolico di Spana a duna e spanjo procediente di Hispaniola Juan Martinez de Ampies, e derecho pa 
repobla e tres islanan Oruba, Isla de los Gigantes y Buon Aire. Stuyvesant nombra klerk pa e compania 
hulandes WIC prome na Brazil y despues na Curacao ta bira Director di e tres islanan ABC y Nieuw 
Amsterdam (New York) den un nota di maart 1643 encontra den e documentonan di "Curacao Papers" ta 
menciona entre otro e Indiannan treci for di Aruba y Bonaire pa e isla di Corson cu a aumenta nan cantidad 
pa mitar. Como Gobernador di Nieuw Amsterdam y “Curasao”, el a manda 130 soldad 
Brazilenjo/’Hulandes’ y setenta civil pa Nieuw Amsterdam. Mientras cu como director general di Nieuw 
Nederland y e islanan ABC el a manda algun indjannan prisonero como esclavo pa e islanan aki. Tin e 
informacion tambe cu pa a comunica cu e indjannan despues bon di e colonizacion hulandes, tawatin mester 
di padernan di habla spanjo. Tin texto cu ta duna indicacion cu Papiamento mester tabata existi ya caba for 
di mucho prome cu cuminsamento di siglo 18 na Corson y for di final di e siglo ey na Aruba. E texto mas 
bieu cu nos tin na Papiamento ta un carta di ana 1775 di un Hudiu na Corson, cu lo por a bin aki for di 
tempo di Stuyvesant cu Hulanda a perde su colonianan na Brazil. 





Na Aruba e documento mas bieu na Papiamento ta data for di ana 1803. Esaki tabata un declaracion legal cu 
26 Indjan a firma pa sostene Commandeur Pieter Specht den un procedura den corte. Esaki kiermen cu 
Papiamento ta existi 250 pa 300 ana caba sigur. Sinembargo, mayoria di e autornan cu a skirbi tocante 
origen di Papiamento ta pensa cu Papiamento, of por lo menos e base di Papiamento, ta mas bieu ainda, ya 
for di e prome repoblacion na 1525 bou di Juan de Ampies y Bejarano, of ya for di tempo cu Ojeda a yega e 
region aki y casa akinan y Bartolome de las Casas a inicia un proyecto (utopico?) pa a forma un pueblo di 
famianan cunukeronan spanjo y indjan. 

Tin diferente teoria tocante origen di Papiamento. Maske cu e diferente autornan cu a skirbi tocante origen 
di Papiamento tin nan propio variante di un of otro teoria, en general por dividi nan den dos grupo. 

Un grupo di autor ta defende e teoria cu Papiamento, mescos cu mayoria di e otro idiomanan crioyo, a nace 
di un solo proto-crioyo Afro-Portugues cu tabata existi na costa west di Africa (e teoria monogenetico). E 
otro grupo, cu ta sostene e teoria poligenetico, ta contradeci esaki y ta bisa cu Papiamento a nace for di e 
necesidad di comunicacion entre e Spanonan y e Indjannan, despues cu e Spanonan a colonisa e islanan 
ABC rond di ana 1500. Entre e autornan cu ta defende e teoria Afro-Portugues tin Han van Wijk, Rodolfo 
Lenz y Prank Martinus, cu a promove na 1997 riba e topico aki. Segun e teoria aki na costa west di Africa 
un lenga Afro-Portugues a desaroya, cu a keda funciona como idioma di contacto entre Europa y Africa pa 
negoshi di esclabo te den siglo 17. Ta for di e mesun costa west di Africa aki tabata transporta esclavo pa 
diferente parti di Caribe. A base di adopcion di palabra di e diferente idiomanan Europeo cu tabata domina 
den region di Caribe, e idioma di contacto aki a sigui desaroya te cu el a resulta den diferente idioma crioyo, 
manera esun di Jamaica a base di palabra Ingles, esun di Haiti a base di palabra Prances, etc. Pa Papiamento 
e teoria aki ta implica cu Papiamento a nace di un lenga Afro-Portugues cu despues a sigui desaroya a base 
di palabra Spano/Portugues. 

En cambio, segun e otro grupo di autor, di cual por menciona entre otro Antoine Maduro, Jose Pedro Rona y 
Jossy Mansur, Papiamento lo a desaroya for di un principio for di Spano y lenga Indjan. Maduro, 
papiamentista Antiano, ta senala cu no necesariamente tur palabra cu ta parce Portugues tin un origen 
Portugues. E ta bisa cu por atribui hopi palabra na un di e dialectonan Spano di siglo 16 cu tin un parecido 
na Portugues (manera p.e. Gallego). Segun Maduro, e poco palabranan cu sin duda tin un origen Portugues 
por ta procedente di e Hudiunan di habla Portugues cu a bay biba na Corsou den siglo 17 y na Aruba den 
siglo 18. 


Papiamento y religion 

Mayoria di e Indjannan na Aruba tabata catolico den e tempo ey. Desde siglo 17 tabatin bishita regular di 
pastoor Spano cu tabata bin for di Coro pa predica na Aruba. Despues tabatin pastoor Hulandes ta bin for di 
Corsou tambe. E prome dos misanan na Aruba tabata kapel di Alto Vista construi na 1750 y misa Santa Ana 
na Noord na ana 1777. Asina mes, e buki mas bieu na Aruba imprimi na Papiamento ta un buki pa 
protestant, skirbi pa dominee Kuiperi. Como cu na Aruba no tabatin imprenta, el a laga druk esaki na 
Corsou na ana 1862. Ta conoci cu ya caba na 1847 tabatin un predicashi na Papiamento skirbi na man pa e 
docente di religion protestant na Aruba, Abraham van Dragt. 


Publicacion na Papiamento 

Na Corsou, cu tabatin un poblacion mas grandi cu Aruba y Bonaire, tabatin varios publicacion ta tuma luga 
den e tempo ey. Pastoor Nieuwindt a publica e prome buki na Papiamento na ana 1825. Tabata trata di un 
buki di catisashi. Como cu mision catolico a encarga su mes cu ensenansa pa esclabo, tabatin drukmento di 
material pa scol tambe na Papiamento. Asina pastoor Putman a lanta su propio imprenta y a publica su 
propio material pa scol. Na 1874, obispo van Ewijk a publica e prome buki di gramatica na Papiamento, 
sigui pa un diccionario Hulandes-Papiamento-Spano su siguiente ana. 



Corant na Papiamento 


Tabatin publicacion di varios corant tambe na Corson. E prome 
corant na Papiamento tabata Civilisado y a sali publica di 1871 pa 
1875. Amigoe (http://amigoe.com/), cu a lanta na 1884, tabata sali 
originalmente na Hulandes y Papiamento. Banda di esey tabatin e 
coranman na Papiamento La Union (1889-1897 y rebiba na 1922) y 
La Cruz (1900 - 1970). 

Ensehansa na Papiamento 

Na mayoria di e scolnan catolico na Corson, ensenansa tabata na 
Papiamento. E scolnan di gobierno tabata na Hulandes. Rond di ana 
1900 a bin ripara na Corsou cu ensenansa, specialmente na 
Hulandes, no tawata exitoso. Tabatin hopi discusion tocante e uzo 
di idioma di instruccion na scol. Varios maestro, pastor, y tambe 
parlamentario Hulandes, tabata propaga Papiamento como idioma 
di instruccion. Tabatin varios proposicion pa ensenansa bilingual 
tambe. E proposicion di Hamelberg na ana 1897, tabata pa duna 
ensenansa na Papiamento prome, y duna les di Hulandes via 
Papiamento den e dos klasnan mas halto. E tabata di opinion cu e 
muchanan master sina lesa y skirbi bon den nan propio idioma, 
prome cu nan por sina un idioma strano. 

Despues di varios ana di discusion, e ordenansa di 1935 a drenta na vigor. Pa e scolnan na e islanan ABC 
bin na remarke pa subsidio di gobierno, nan master a cuminsa uza Hulandes como unico idioma di 
instruccion. Esaki a pone cu ensenansa na Papiamento tambe a yega na su final e tempo ey. 


Siglo 21 


Awendia, e situacion ta un tiki diferente. Tin varios corant y buki na 
Papiamento cu ta sali na Aruba tambe. Papiamento a bira idioma 
oficial desde 22 di mei 2003, y e ta wordo duna den varios tipo di 
ensenansa. Intemacionalmente tin varios linguista cu ta investiga 
Papiamento como idioma. A pesar di tur e desaroyonan positivo aki, 
ta na su luga pa awor, despues di 300 ana, para keto un rato y evalua 
si nos ta satisfecho cu e rumbo cu Papiamento ta bayendo na Aruba. 

Link externo 

Stampia postal cu texto na 
Papiamento 


Gramatica, ortografia y vocabulario (http://www.papiamento.aw/index.php?option=com_content&task=vie 

w&id=16&Itemid=56) 

